Diari Oficial de la Generalitat Valenciana


Sumari del DOGV 2466, del 09-03-1995 (1995/834065)

RESOLUCIÓ de 12 de gener de 1995, de la Secretaria General de la Conselleria d'Administració Pública, per la qual es disposa la publicació de l'Acord per a la constitució de la Junta Arbitral de Consum d'Alacant.
--------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2466

Data del DOGV
:   09-03-1995

Secció del DOGV
:   ALTRES DISPOSICIONS

Número del document
:   1995/834065


Data del document
:   12-01-1995

Organisme emissor
:   Conselleria de Sanitat i Consum

Tipus de document
:   Resolució

RESOLUCIó de 12 de gener de 1995, de la Secretaria General de la Conselleria d'Administració Pública, per la qual es disposa la publicació de l'Acord per a la constitució de la Junta Arbitral de Consum d'Alacant.   
Subscrit, després de la tramitació prèvia reglamentària, entre la Generalitat Valenciana, l'Institut Nacional de Consum, la Diputació Provincial d'Alacant i l'Ajuntament d'Alacant, el dia 10 de maig de 1994, un acord per a la constitució de la Junta Arbitral de Consum d'Alacant, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat acord, que ha quedat inscrit en el Registre de Convenis amb el número 0686/94, i que figura com a annex d'aquesta resolució.  
València, 12 de gener de 1995.- El secretari general de la Conselleria d'Administració Pública.  
Acord per a la constitució de la Junta Arbitral de Consum d'Alacant  
Alacant, 10 de maig de 1994  
REUNITS:  
D'una banda, M. José López Ródenas, directora general de Consum. D'una altra, José Domingo Gómez Castallo, director general de l'Institut Nacional del Consum, per delegació del president d'aquesta entitat, d'acord amb la Resolució de 15 d'octubre de 1993 (BOE núm. 256, de 26.10.93). D'una altra banda, ángel Luna González, alcalde d'Alacant i José Fornés Caselles, president accidental de la Diputació d'Alacant. Actuen en nom i representació de la Conselleria de Sanitat i Consum, de l'Institut Nacional del Consum, de l'Ajuntament d'Alacant i de la Diputació Provincial d'Alacant, respectivament, i fent ús de les facultats que tenen conferides cadascun, compareixen i  
EXPOSEN:  
L'article 51 de la Constitució insta els poders públics a garantir la defensa dels consumidors i usuaris protegint, mitjançant procediments eficaços, la seua seguretat, la seua salut i els seus legítims interessos econòmics.  
En compliment d'aquest manament constitucional, la Llei 26/1984, de 19 de juliol, General de Defensa dels Consumidors i Usuaris, determina l'establiment, per part del govern, d'un sistema arbitral que permeta atendre i resoldre, sense formalitats especials i amb caràcter vinculant i executiu, les queixes i reclamacions dels consumidors i usuaris.  
Complint els manaments constitucional i legal, el govern ha aprovat el Reial Decret 636/1993, de 3 de maig, que regula el sistema arbitral de consum. A més de satisfer un manament legislatiu, és oportuna i conseqüent pels avantatges que per a les parts representa la possibilitat d'accedir a la via arbitral com a via més immediata i ràpida que el procés judicial per a resoldre els seus conflictes, sense minva de les garanties i els drets que cal reconèixer a les parts.  
Amb la promulgació del Reial Decret 636/1993, de 3 de maig, que desplega l'article 31 de la Llei General de Defensa dels Consumidors i Usuaris, junt amb la Llei 36/1988, d'Arbitratge, s'ha completat el marc jurídic regulador de l'arbitratge de consum.  
Igualment, la Llei de la Generalitat Valenciana 2/1987, de 9 d'abril, de l'Estatut de Consumidors i Usuaris de la Comunitat Valenciana, insta la Conselleria de Sanitat i Consum a fomentar l'arbitratge.  
Així mateix, les entitats locals tenen atribuïdes competències en matèria de protecció del consumidor segons la Llei Reguladora de Bases de Règim Local.  
La Conselleria de Sanitat i Consum, l'Institut Nacional del Consum, l'Ajuntament d'Alacant i la Diputació Provincial d'Alacant, per tot això, en aplicació del principi constitucional de cooperació i coordinació entre les administracions públiques i davant dels resultats obtinguts per l'experiència pilot desplegada en aquesta comunitat autònoma a través de les juntes arbitrals de consum creades el 1988 i conscients de la necessitat de facilitar als consumidors un mitjà eficaç de resolució de conflictes, consideren aconsellable la implantació de l'arbitratge de consum a l'àmbit territorial municipal i provincial d'Alacant.  
En conseqüència,  
ACORDEN:  
Constituir la Junta Arbitral de Consum d'Alacant, l'àmbit territorial de la qual és el municipi i la província d'Alacant, per tal de possibilitar l'accés de tots els consumidors i usuaris al Sistema Arbitral de Consum.  
Amb les següents  
Estipulacions  
Primera  
La junta arbitral de consum d'Alacant entendrà, prioritàriament, de les reclamacions dels consumidors d'Alacant, en relació amb els seus drets legalment reconeguts, que a continuació s'indiquen:  
- Les dels consumidors al municipi o província dels quals no hi haja junta arbitral de consum.  
- Les que decidisquen voluntàriament les parts.  
Segona  
La Junta Arbitral de Consum d'Alacant serà compatible, en el seu àmbit territorial, amb l'existència i les actuacions de les juntes arbitrals de caràcter local que en el futur podran constituir-se, d'acord amb els següents criteris:  
a) Donar preferència al domicili del consumidor.  
b) Donar preferència a la junta d'àmbit territorial menor.  
c) Salvaguardar la llibertat d'elecció de la junta per les parts.  
Tercera  
La Junta Arbitral de Consum d'Alacant tindrà la seua seu a Alacant.  
Quarta  
El funcionament de la Junta Arbitral de Consum de la Comunitat Valenciana es regirà pel que estableix el Reial Decret 636/1993, de 3 de maig, que regula el Sistema Arbitral de Consum.  
Cinquena  
La Conselleria de Sanitat i Consum de la Comunitat Valenciana, l'Institut Nacional del Consum, l'Ajuntament d'Alacant i la Diputació Provincial d'Alacant es comprometen a establir un sistema d'informació sobre l'activitat i els resultats de la junta arbitral i, en particular, informació sobre:  
- El president i el secretari de la junta.  
- La llista de les empreses que s'adherisquen al Sistema Arbitral de Consum a través de la seua junta arbitral, mitjançant còpies de les ofertes públiques de submissió a l'arbitratge realitzades per les empreses i de la seua renúncia, quan s'escaiga, mantenint-la actualitzada a fi d'elaborar-ne el cens nacional.  
Sisena  
Així mateix, l'Institut Nacional del Consum i la Conselleria de Sanitat i Consum facilitaran que el desplegament dels acords amb els sectors empresarials, a nivell nacional i autonòmic, es traslladen a l'àmbit territorial de la Junta Arbitral de Consum d'Alacant.  
Per la seua banda, la Conselleria de Sanitat i Consum, l'Ajuntament d'Alacant i la Diputació Provincial d'Alacant hi promouran i impulsaran les adhesions d'empreses, professionals, organitzacions empresarials i associacions de consumidors.  
Igualment, propiciaran el compromís d'adhesió de les empreses de serveis públics o les gestionades per les administracions públiques al Sistema Arbitral de Consum.  
També establiran acords de col·laboració amb laboratoris, establiments d'ITV, col·legis professionals, etc., per a realitzar peritatges.  
Setena  
La Conselleria de Sanitat i Consum promourà la difusió del Sistema Arbitral de Consum, especialment en la seua etapa inicial, perquè els ciutadans en general, les empreses i els agents econòmics implicats, el coneguen.  
Vuitena  
L'Institut Nacional del Consum proporcionarà els models que caldrà utilitzar en el procediment arbitral, als quals haurà d'adaptar-se, en el seu funcionament, la Junta Arbitral de Consum d'Alacant, per assolir una normalització del procediment.  
Novena  
La tutela de la Junta Arbitral de Consum d'Alacant serà compartida per l'Ajuntament d'Alacant, la Generalitat Valenciana i la Diputació Provincial d'Alacant.  
Deu  
La Generalitat Valenciana assumeix els següents compromisos:  
1. La Junta Arbitral de Consum d'Alacant fixa la seua seu als locals del carrer de l'Enginyer Lafarga, núm. 2, 6é., B, de la ciutat d'Alacant, propietat de l'administració autonòmica.  
2. La Conselleria de Sanitat i Consum pagarà les despeses que generen les actuacions dels àrbitres representants de les associacions de consumidors i de les organitzacions empresarials davant la Junta Arbitral de Consum d'Alacant.  
Així mateix, la Conselleria de Sanitat i Consum pagarà el cost de les proves que s'acorden d'ofici, segons el que disposa el Reial Decret 636/1993, de 3 de maig.  
3. La Conselleria de Sanitat i Consum aportarà el material de divulgació i d'impremta que es requerisca per al funcionament de la junta arbitral.  
4. La Conselleria de Sanitat i Consum es compromet a donar suport econòmic, a través de l'ordre de subvencions anual destinada a potenciar les activitats en matèria de consum dels ajuntaments de la Comunitat Valenciana, les actuacions de l'Ajuntament d'Alacant respecte al sosteniment de la Junta Arbitral de Consum d'Alacant, sempre tenint en compte la disposició pressupostària de cada exercici.  
Onze  
L'Ajuntament d'Alacant, de la seua banda, assumeix les responsabilitats següents:  
1. Aportarà el personal auxiliar necessari per al funcionament de la Junta Arbitral de Consum, segons el que disposa el Reial Decret 636/1993, de 3 de maig. Igualment, nomenarà els presidents del col·legis arbitrals que calguen, per tals que els designe com a tals el president de la Junta Arbitral de Consum d'Alacant.  
2. L'Ajuntament d'Alacant s'encarregarà del manteniment dels locals de la Junta Arbitral de Consum, pagant totes les despeses que se'n deriven de l'ús. D'igual manera, pagarà el material d'oficina que hi calga.  
Dotze  
La Diputació Provincial d'Alacant adquireix el compromís de cedir a la Junta Arbitral de Consum el personal al seu servei que considere necessari per al seu correcte funcionament.  
Igualment, es compromet a aportar els mitjans materials adequats perquè la cobertura territorial provincial resulte efectiva.  
Tretze  
D'acord amb el que disposa el número quatre de l'article 3r del Reial Decret 636/1993, de 3 de maig, la Junta Arbitral de Consum d'Alacant estarà composta per un president i un secretari.  
1. Les funcions del president de la Junta Arbitral de Consum són:  
- Dirigir la junta arbitral i coordinar-ne el funcionament, ostentant-ne la direcció superior del personal.  
- Decretar, en virtut de resolució motivada, l'admissió o inadmissió.  
- Designar els col·legis arbitrals.  
- Totes les altres que en dret li corresponguen.  
2. Les funcions del secretari de la junta arbitral de consum són:  
- La coordinació, sota la superior direcció del president, del funcionament administratiu i l'optimització dels recursos humans i materials de la junta arbitral.  
- Vigilar la puresa del procediment d'instrucció dels expedients i també de les actuacions de la junta.  
- Assessorar i formalitzar les propostes de resolucions i tràmits del president de la junta.  
- Realitzar les notificacions i comunicacions dels actes de la junta i dels col·legis arbitrals, tant les de tràmit com les de resolució.  
- Donar fe i diligenciar actes, compareixences i altres tràmits i actuacions.  
- Estendre certificacions de documents, laudes i altres tràmits i actuacions.  
- Totes les que li corresponguen com a secretari dels col·legis arbitrals, perquè com a secretari de la junta també ho és dels col·legis.  
Podran nomenar-se els presidents i secretaris adjunts que s'estimen necessaris.  
Catorze  
La junta arbitral tindrà un registre propi d'entrada i eixida de documents amb tots els efectes legals que corresponguen.  
Quinze  
El personal adscrit a la junta arbitral tindrà dependència orgànica de l'administració de què procedirà i funcional del president de la junta.  
Setze  
Els compromisos d'adhesió al sistema arbitral de consum es faran preferentment segons els models dels annexos I, II i III d'aquest acord, segons es tracte d'associacions de consumidors i associacions empresarials, empreses i professionals, respectivament.  
Disset  
Aquest acord tindrà caràcter indefinit, llevat del cas de denúncia expressa per part de qualsevol de les parts realitzada amb sis mesos d'anticipació. En el supòsit d'extinció, en virtut de la denúncia expressada, la junta continuarà coneixent dels afers la tramitació dels quals s'haja iniciat anteriorment.  
Divuit  
Als tres anys de la signatura d'aquest acord serà revisat segons la consecució dels objectius previstos i la possible ampliació i el desenvolupament del mapa arbitral.  
I, en prova de conformitat, signen aquest acord.  
M. José López Ródenas José Domingo Gómez Castallo  
Angel Luna González José Fornés Caselles  
ANNEX I  
Compromís d'adhesió  
Les associacions de consumidors i organitzacions empresarials sotasignades s'adhereixen al Sistema Arbitral de Consum, i s'incorporen voluntàriament a la Junta Arbitral de Consum d'Alacant. Es comprometen, en aquest acte, a participar-hi i a fomentar i difondre el sistema arbitral de consum com a mitjà de resolució dels conflictes que puguen sorgir entre consumidors i empresaris.  
Aquest compromís tindrà caràcter indefinit, llevat del cas de denúncia expressa per part de qualsevol de les parts realitzada amb sis mesos d'anticipació.  
Carmina Oliver Moreno Segundo García López  
(Associació de Mestresses de (Unió de Consumidors  
Casa i Consumidors de la de la Província d'Alacant)  
Província d'Alacant  
«Lucentum»)  
Segundo García López Nieves Belenguer Vicedo  
(Unió de Consumidors de (Unió de Consumidors  
la Comarca de l'Alacantí d'Elx i Comarca)   
Roberto Botella Navarro Ramón Jerez López  
(Unió de Consumidors de (Federació Provincial de   
Benidorm i Comarca) la Construcció-FECIA)  
Joaquin Rocamora Ferri Antonio Moreno Fresneda  
(Associació Provincial de (Associació Provincial  
Promotors de Vivendes d'Empresaris de Muntatges  
PROVIA) Elèctrics-APEMEC)  
Angel Avellán Sempere Marisa Sempere Porlan  
(Associació d'Empreses (Associació Provincial  
d'Instal·lacions i Manteniment Alacantina d'Agències de  
d'Equips Electrònics) Viatge)  
Francisco Antolí Matarredona José Cardona Pedrós  
(Associació Empresarial (Associació Empresarial  
d'Agèncias de Viatge de Hostalera de Benidorm i  
Benidorm) Comarca-HOSBEC)  
José Verdú Centenero Miguel García Navarro  
(Associació d'Hotels (Associació Provincial  
d'Alacant) d'Hostaleria)  
María Rosa Pérez Gadea Camilo Valor Gómez  
(Associació d'Empresaris (Associació de Comerciants  
d'Altea) d'Elda i Comarca)  
Vicente Pérez Navarro Mariano Paniagua Martínez  
(Associació de Comerciants (Associació Provincial de  
"Corazón d'Alacant") Comerciants Tèxtils)  
Claudio Pérez Ramos Emilio Garijo Latorre  
(Associació Provincial (Federació d'Empresaris  
d'Empresaris de Tintoreries del Metal de la Província   
Bugaderies i Neteja de d'Alacant-FEMPA)  
Roba)  
Miguel Galván Santana Isidro Martín  
(Associació de Comerciants (Confederació Empresarial  
del Moble de la Província de la Província-COEPA)  
d'Alacant  
ANNEX II  
Compromís d'adhesió d'empreses  
L'empresa ..., del sector empresarial ..., amb domicili al c/ ..., ciutat d ..., codi postal ..., amb CIF ..., telèfon ... i fax ..., que pertany a l'associació empresarial ..., per mitjà del seu representant legal Sr./Sra. ..., amb DNI ..., el/la qual n'és representant per ...  
MANIFESTA:  
1. S'incorpora al sistema arbitral de consum i fa la corresponent oferta pública de submissió a l'arbitratge. Expressa la seua adhesió voluntària a totes les juntes arbitrals de consum constituïdes i que en el futur es constituiran l'àmbit territorial d'actuació de les quals coincidisca amb el propi de l'empresa, és a dir, l'àmbit territorial d ...  
2. Coneix i accepta les normes reguladores del sistema arbitral de consum que recull el Reial Decret 636/1993, de 3 de maig, i s'hi sotmet.  
3. Es compromet a complir el laude que, si s'escau, es dicte com a conseqüència d'un procediment en què l'empresa siga part reclamada.  
4. Aquest compromís d'adhesió al sistema arbitral de consum la faculta per a utilitzar el distintiu de l'Arbitratge de Consum en els mitjans de difusió de la seua activitat mercantil o professional.  
5. El present compromís és de caràcter indefinit, llevat del cas de renúncia expressa d'alguna de les parts realitzada amb sis mesos d'anticipació.  
ANNEX III  
Compromís d'adhesió de professionals  
(Nom) ..., que fa activitat professional d..., amb domicili a ..., al c/ ..., codi postal ..., amb CIF ..., telèfon ... i fax ..., que pertany al Col·legi Professional d...  
MANIFESTA:  
1. S'incorpora al sistema arbitral de consum i fa la corresponent oferta pública de submissió a l'arbitratge. Expressa la seua adhesió voluntària a totes les juntes arbitrals de consum constituïdes i que en el futur es constituiran l'àmbit territorial d'actuació de les quals coincidisca amb el propi de l'empresa, és a dir, l'àmbit territorial d ...  
2. Coneix i accepta les normes reguladores del sistema arbitral de consum que recull el Reial Decret 636/1993, de 3 de maig, i s'hi sotmet.  
3. Es compromet a complir el laude que, si s'escau, es dicte com a conseqüència d'un procediment en què l'empresa siga part reclamada.  
4. Aquest compromís d'adhesió al sistema arbitral de consum la faculta per a utilitzar el distintiu de l'Arbitratge de Consum en els mitjans de difusió de la seua activitat mercantil o professional.  
5. El present compromís és de caràcter indefinit, llevat del cas de renúncia expressa d'alguna de les parts realitzada amb sis mesos d'anticipació.